Fisiese wetenskappe-vraestel laat leerders werk vir onderskeidingMatrikulante het Vrydag hul eerste fisiese wetenskappe-vraestel tydens die 2019-matriekeksamen geskryf. Kenners meen hoewel die vraestel maklik genoeg was om deur te kom, sou leerders wat vir ŉ onderskeiding werk dalk sukkel. Volgens Celeste Labuschagne, Wolkskool-dosent by die Skoleondersteuningsentrum, was die vraestel gebalanseerd met ŉ goeie verskeidenheid maklike en moeilike vrae. “Na my mening was die vraestel billik, hier en daar was daar vangplekke waarop leerders bedag moes wees. Ek hou veral van die momentum-sommetjie by die meervoudigekeuse-vrae wat die som uit ŉ ander perspektief vra,” sê Labuschagne. “Ek dink wel die kind wat ŉ onderskeiding wou kry, sou hard daarvoor moes werk.” Onderwysers aan ŉ vooraanstaande Afrikaanse skool in Gauteng deel Labuschagne se mening. “Dit was ŉ vraestel wat maklik is om te slaag. Die plasing van die moeilike vraag aan die einde van die vraestel sal daartoe bydra dat minder leerders onderskeidings kry.” Volgens Christiaan Botha, ŉ matriekleerder van Pretoria, was die vraestel baie billik, behalwe vraag 10. Edrich Engelbrecht, ook van Pretoria, het die vraestel billik en soms maklik gevind, met die uitsondering van enkele vrae.